
Dette dokument beskriver, hvilken garanti Fanwave ApS yder på arbejde og leverede produkter, og hvordan garantien forholder sig til den reklamationsret, du har efter dansk lovgivning.
Garantibetingelserne supplerer Fanwaves handelsbetingelser. Ved uoverensstemmelse går handelsbetingelserne forud, bortset fra hvor dette dokument giver dig en bedre ret.
Reglerne er ikke ens for private og erhverv. Hvert afsnit er mærket med, hvem det gælder for, og de vigtigste forskelle står i oversigten nedenfor.
Privat eller erhverv — de vigtigste forskelle
Oversigten gælder reklamations- og garantiforhold. Detaljerne står i afsnittene nedenfor og i handelsbetingelserne.

Afsnit uden mærkat gælder både private og erhverv. Mærkaterne er KUN ERHVERV  og  KUN PRIVAT.
1. Garanti og reklamationsret er ikke det samme
1.1	Reklamationsret er en rettighed, du har efter loven. Er du forbruger, har du 2 års reklamationsret ved køb af varer efter købeloven. Ved bygge- og anlægsarbejder kan du som udgangspunkt gøre mangelskrav gældende i 5 år efter arbejdets aflevering. Reklamationsretten gælder, uanset om der er givet garanti, og den dækker fejl og mangler, der var til stede ved leveringen.
1.2	Garanti er en frivillig ekstra ydelse, som Fanwave eller en producent giver oven i den lovbestemte reklamationsret. En garanti kan dække i længere tid eller dække forhold, som reklamationsretten ikke omfatter.
1.3	En garanti begrænser aldrig dine rettigheder efter loven. Er du forbruger, kan du altid vælge at gøre din reklamationsret gældende i stedet for garantien.
1.4	For erhvervskunder gælder de reklamationsfrister, der fremgår af Fanwaves handelsbetingelser, herunder en reklamationsfrist på 12 måneder for rene vareleverancer uden montage og 5 år for bygge- og anlægsarbejder efter det vedtagne AB-regelsæt.
2. Fanwaves garanti på udført arbejde
2.1	Fanwave yder 5 års garanti på eget udført montage- og installationsarbejde regnet fra afleveringsdagen. 
2.2	Garantien omfatter arbejdsløn, kørsel og materialer, der er nødvendige for at udbedre den dækkede fejl.
2.3	Garantien forudsætter, at anlægget er anvendt og vedligeholdt i overensstemmelse med producentens anvisninger og den udleverede drifts- og vedligeholdelsesdokumentation, og at eventuelle foreskrevne serviceeftersyn er gennemført og kan dokumenteres.
2.4	Garantien bortfalder for den del af anlægget, hvor tredjemand har foretaget indgreb, ændringer, reparationer eller tilkoblinger uden Fanwaves skriftlige accept.
3. Producentgarantier på leverede produkter
3.1	For komponenter og produkter, som Fanwave leverer, men ikke selv producerer, gælder den pågældende producents garantivilkår. Garantiperiode, dækningsomfang og betingelser fastsættes af producenten og fremgår af det garantibevis eller datablad, der udleveres ved afleveringen.
3.2	Den konkrete garantiperiode for dit anlæg fremgår af ordrebekræftelsen og af den dokumentation, du modtager ved afleveringen. Nedenstående oversigt viser, hvilke typer garanti der sædvanligvis knytter sig til de enkelte komponenter.

	Komponent
	Typisk garantiform

	Solcellemoduler
	Produktgaranti fra producenten samt en særskilt effektgaranti, der angiver en garanteret restydelse efter et antal år. Ofte betinget af serviceeftersyn efter producentens anvisning

	Invertere og optimizere
	Produktgaranti fra producenten, ofte med mulighed for tilkøb af forlængelse. Ofte betinget af serviceeftersyn efter producentens anvisning

	Batterianlæg (BESS) og batterimoduler
	Produktgaranti fra producenten, typisk begrænset af enten et antal år, et antal cyklusser eller en garanteret restkapacitet — alt efter hvad der indtræffer først. Ofte betinget af serviceeftersyn efter producentens anvisning

	Varmepumper
	Produktgaranti fra producenten. Ofte betinget af serviceeftersyn efter producentens anvisning

	Montagesystem og beslag
	Produktgaranti fra producenten, typisk med krav om korrekt dimensionering og montage. Ofte betinget af serviceeftersyn efter producentens anvisning

	Tavler, kabler, målere og øvrigt elmateriel
	Produktgaranti fra producenten. Ofte betinget af serviceeftersyn efter producentens anvisning

	Styring, software og overvågningsportaler
	Leveres på tredjepartens licens- og servicevilkår. Ofte betinget af serviceeftersyn efter producentens anvisning



3.3	Fanwave påtager sig ikke forpligtelser ud over producentens garanti og hæfter ikke for, at producenten opfylder sin garanti, herunder hvis producenten ophører eller går konkurs. Fanwave bistår dig med at anmelde og forfølge garantikravet over for producenten.
3.4	Producentgarantier dækker som udgangspunkt kun selve komponenten. Omkostninger til demontage, montage, kørsel, kran, lift, stillads og eventuel nedlukning af anlægget er ikke altid omfattet af producentens garanti. Er sådanne omkostninger ikke dækket af producenten, er de omfattet af Fanwaves garanti på udført arbejde i garantiperioden efter afsnit 2, og herefter afregnes de efter medgået tid og gældende takster.
4. Hvad garantien ikke dækker
1. Normal slitage, ældning og forventelig degradering af batterier og solcellemoduler inden for producentens angivne kurve.
1. Manglende, mangelfuld eller for sent udført vedligeholdelse og service.
1. Tilsmudsning, algevækst, fugleklatter, sod, salt og andet belægning på moduler, som fjernes ved almindelig rengøring.
1. Skader forårsaget af lynnedslag, overspænding, spændingsudfald, brand, storm, hagl, sne, oversvømmelse, jordskælv og anden ydre påvirkning.
1. Skader forårsaget af hærværk, tyveri, skadedyr, byggearbejde udført af andre eller uforsvarlig brug og overbelastning.
1. Fejl som følge af ændringer i elnettet, i netselskabets krav, i afregningsforhold eller i tredjeparts software, portaler og API'er.
1. Indgreb, reparationer, udvidelser eller tilkoblinger foretaget af andre end Fanwave uden skriftlig accept.
1. Driftstab, tabt produktion, tabt fortjeneste og andet indirekte tab, jf. handelsbetingelsernes afsnit 18. Over for forbrugere gælder dansk rets almindelige erstatningsregler.
1. Kosmetiske forhold uden betydning for funktion og levetid, herunder farveforskelle mellem produktionsserier.

5. Forudsætninger for at garantien gælder
5.1	Anlægget skal være fuldt betalt i overensstemmelse med den aftalte betalingsplan.
5.2	Anlægget skal drives og vedligeholdes efter producentens anvisninger, og foreskrevne eftersyn skal gennemføres til tiden. 
5.3	Ved anlæg med overvågning skal kunden opretholde stabil internetforbindelse og strømforsyning til kommunikationsudstyret. 
5.4	Kunden skal gemme ordrebekræftelse, faktura, afleveringsprotokol og garantibeviser og fremvise dem ved anmeldelse af et garantikrav.
6. Sådan gør du garanti eller reklamation gældende
6.1	Kontakt Fanwave hurtigst muligt, efter at du har opdaget fejlen, på info@fanwave.dk. 
6.2	Oplys ved henvendelsen: anlæggets adresse, ordrenummer eller fakturanummer, en beskrivelse af fejlen, hvornår den opstod, inkl. fotos, fejlkoder og skærmbilleder fra overvågningsportalen.
6.3	Fanwave vurderer henvendelsen og aftaler enten fjernfejlsøgning eller besøg på adressen.
6.4	Du må ikke lade tredjemand udbedre fejlen for Fanwaves/producentens regning uden forudgående skriftlig aftale med Fanwave.
6.5	Viser det sig ved undersøgelsen, at fejlen ikke er omfattet af garantien eller reklamationsretten, faktureres fejlsøgning, kørsel og eventuel udbedring efter medgået tid og gældende takster. Fanwave oplyser om dette, inden arbejdet igangsættes, hvis det er muligt.
7. Ejerskifte og overdragelse
7.1	Fanwaves garanti på udført arbejde følger anlægget og kan overdrages til en ny ejer af ejendommen inden for den resterende garantiperiode. Overdragelsen skal meddeles Fanwave skriftligt med oplysning om ny ejer og overtagelsesdato.
7.2	Producentgarantier overdrages på producentens vilkår. Nogle producenter kræver særskilt registrering af ejerskiftet, og Fanwave oplyser om dette ved henvendelse.
7.3	En serviceaftale følger ikke automatisk med ved ejerskifte. Den nye ejer kan indgå en ny serviceaftale med Fanwave.
8. Klage
8.1	Er du utilfreds med Fanwaves håndtering af en garanti- eller reklamationssag, bør du først kontakte os på info@fanwave.dk, så vi kan søge at løse sagen.
8.2	Er du privat forbruger, kan du indbringe en klage over håndværksarbejde for Byggeriets Ankenævn, byggerietsankenaevn.dk. Øvrige forbrugerklager kan indbringes for Nævnenes Hus, Center for Klageløsning, Toldboden 2, 8800 Viborg, naevneneshus.dk.
8.3	Er du erhvervskunde, afgøres tvister om bygge- og anlægsarbejder ved Voldgiftsnævnet for Byggeri og Anlæg, og øvrige tvister ved Retten i Holstebro, jf. handelsbetingelsernes afsnit 24. Ankenævnene behandler ikke sager mellem erhvervsdrivende.

